ჰოვერლა
ჰოვერლა (უკრ. Говерла) — უკრაინის კარპატების უმაღლესი მთა. სიმაღლე 2061 მ. ადმინისტრაციული თვალსაზრისით, მოქცეულია იმიერკარპატებისა და ივანო-ფრანკივსკის ოლქებში. რუმინეთის სახელმწიფო საზღვრიდან მდებარეობს დაახლოებით 17 კმ-ში. მწვერვალი გუმბათისებურია. მთისძირში მდინარე პრუტის ერთ-ერთი სათავეა. ფერდობები შემოსილია წიფლისა და წიწვოვანი ტყით, მაღლა — მეტწილად ალპური მდელოა. განვითარებულია ტურიზმი.